Ivan Jansen

Ivan Eugene Jansen (☆ 7 di october 1955 na Aruba) ta un musico y compositor Arubano, conoci como pionero den fusion di conceptonan di jazz harmonico contemporaneo cu ritmonan folklorico Arubano y Antiano, entre otro danza, tumba, wals, y mazurka.

Jansen ta casa cu Myrna Jansen-Feliciano, ex-director di Aruba Tourism Authority y tin tres yui, Michella, Serghio, y Ivana. 

Jansen ta Aruba su prome guitarista clasico profesional. Na 1978, Jansen a finalisa su estudio di guitara clasico na Academia di Musica "Francisco Cristancho" na Bogota, Colombia y a sigui varios tayer na Venezuela. Ademas, na 1982, el a gradua cum laude for di Berklee College of Music na Boston, Massachusetts cu un diploma den funcion musical. Jansen su prome composicion di "tumba-jazz", titula ARUBA, a keda cla na 1988.

Jansen ta un guitarista multifacetico cu ta competente den un rango amplio di genero, incluyendo jazz contemporaneo y tradicional, jazz Brasileño y Latino, funk, blues, R&B, y musica clasico. El a contribui na e evolucion pa cu e estilonan musical di danza y tumba door di uza e guitara, en bes di e piano, pa cumpli cu tanto funcionnan harmonico como ritmico. Jansen a produci cinco album profesional: dos grabacion como solista di guitara clasico y tres di jazz.

Na aña 1998, Jansen a publica un buki di musica titula Aruban Folkloric Music for the Classical Guitar, cu seis piesa tradicional Arubiano y Antiano aregla pa guitara clasico. E areglonan a wordo crea den colaboracion cu Alphonso Boekhoudt.

Como un instructor musical, Jansen a duna ambos les di guitara clasico y electrico, teoria di musica y harmonia na Scol di Musica Rufo Wever. El a desaroya metodologianan di instruccion pa guitara clasico y jazz, y a prepara studiantenan pa admision na conservatorionan na Hulanda y Merca. Ademas, pa sigui sostene y promove musico y cantantenan local, Jansen a funda, ArubaSounds, pa coordina, maneha, y provee funcionnan na horeca y otro eventonan.

Riba 10 di april 2024, Jansen a ricibi un reconocemento oficial pa su obra musical. E ceremonia a tuma luga na Cas di Cultura durante e estreno di un documental riba su bida y carera musical. Durante e evento, Minister di Finansa y Cultura, Xiomara Maduro, a hiba palabra y a duna Jansen homenahe pa su aporte significativo na herencia cultural y musical di Aruba.

 Discografia 

 Con Alma (1998)
 Versatility (2002)
 Jazz at Divi Links Aruba (2007)
 Horizonte Nobo (2011)

Kategoria:Músika
Kategoria:Hende
Kategoria:Kultura
Kategoria:Arubano konosí